KIRJALLINEN KYSYMYS E-2064/02 esittäjä(t): Erik Meijer (GUE/NGL) komissiolle. WWW-sivujen väärinkäyttö ja tavat, joilla aiheutetaan kuluttajille yllättävästi mahdollisimman suuria puhelinlaskuja.



Virallinen lehti nro 052 E , 06/03/2003 s. 0126 - 0127



KIRJALLINEN KYSYMYS E-2064/02 esittäjä(t): Erik Meijer (GUE/NGL) komissiolle (11. heinäkuuta 2002) Aihe: WWW-sivujen väärinkäyttö ja tavat, joilla aiheutetaan kuluttajille yllättävästi mahdollisimman suuria puhelinlaskuja 1. Onko komissio tietoinen, että kotitietokoneiden käyttäjiä on yllätetty arvaamattoman suurilla puhelinlaskuilla, joihin sisältyy soittoja kalliisiin maksullisiin, joskus jopa kaukaisten maiden, numeroihin sen vuoksi, että käyttäjät ovat tutkineet www-sivuja, joista on luultu, että ne tarjoavat tietoa tai viihdykettä, ja että nämä maksut johtuvat siitä, että heti kun yhteys palvelun tarjoajaan katkaistaan, puhelinyhteys avautuu automaattisesti puhelinnumeroon, joka ei katkea, kun käyttäjä poistuu sivuilta, vaan avautuu joka kerran kun käyttäjä käyttää Internetiä? Johtuuko tämä siitä, että käyttäjän tietokoneeseen asennetaan ulkopuolelta ohjelmisto ja että kuluttajille aiheutuvat suuret yhteyskulut ei ole mikään siitä johtuva seuraus, vaan tällaisen toiminnan päätarkoitus, kun vielä otetaan huomioon se, että puhelinyhteyden ylläpito tai uudelleenkytkentä pidetään kuluttajalta salassa? 2. Onko komissio myös tietoinen, että korkeat yhteysmaksut voivat johtua myös siitä, jos käyttäjä hyväksyy soittoyhteyden asennuksen, jolla Internet-palveluista maksetaan, koska puhelinyritys kerää maksut niiden yritysten puolesta, joille se on vuokrannut numeroita, eikä se estä näiden numeroiden vuokraamista edelleen yrityksille, joilla on rikolliset päämäärät, eikä korkeiden maksujen perimistä, niin että nyt joutuu maksamaan joutavasta palvelusta jopa 400 euroa minuutti? 3. Aikooko komissio lisätä kansainvälisen sähköisen kaupankäynnin väärinkäytön vastaista suojelua tietokoneen käyttäjiä vastaan harkitusti suunnattujen petollisten menettelytapojen vuoksi? Mitä toimia harkitaan ja millä aikavälillä ne voidaan ottaa käyttöön? Lähteet: De Volkskrant, 21. kesäkuuta 2002, Frankfurter Allgemeine Sonntagszeitung, 23. kesäkuuta 2002. Erkki Liikasen komission puolesta antama vastaus (26. syyskuuta 2002) Sähköiset tiedonsiirtoverkot ja tietojärjestelmät kuuluvat nykyään erottamattomasti EU:n kansalaisten elämään ja ne ovat EU:n taloudellisen menestyksen elinehto. Verkot ja tietojärjestelmät lähentyvät toisiaan jatkuvasti ja niiden väliset yhteydet lisääntyvät. Vaikka tämä kehitys tarjoaa monia etuja, kyseisellä infrastruktuurilla on omat heikkoutensa, ja se avaa uusia mahdollisuuksia rikolliselle toiminnalle. Komissio on huolissaan kasvavasta tietoverkkorikollisuudesta, josta kysyjän mainitsemat väärinkäyttö- ja petostapaukset ovat esimerkkejä. Komissio julkaisi tammikuussa 2001 ensimmäisen kattavan poliittisen kannanottonsa tietoverkkorikollisuudesta tiedonannossaan Turvallisempaan tietoyhteiskuntaan tietojärjestelmien turvallisuutta parantamalla ja tietokonerikollisuutta ehkäisemällä(1). Internetin käyttäjillä, palvelujen tarjoajilla sekä lainvalvontaviranomaisilla on opittavaa tällä alalla, jotta uusien ja toisiaan lähentyvien teknologioiden tarjoamista mahdollisuuksista voidaan hyötyä mahdollisimman paljon ja jotta väärinkäyttöä voidaan torjua tehokkaasti. Komissio on julkaissut viime vuosien aikana useita lainsäädäntöaloitteita, joiden tarkoituksena on suojella käyttäjiä ja tarjota lainvalvontavälineitä rikollisuuden uusien muotojen torjumiseksi. Kysymyksessä mainittujen väärinkäyttö- ja petostapausten yhteydessä mainittakoon esimerkiksi kuluttajansuojasta etäsopimuksissa 20. toukokuuta 1997 annettu Euroopan parlamentin ja neuvoston direktiivi 97/7/EY(2). Direktiivissä säädetään tiedonantovaatimuksista, peruuttamisoikeudesta ja toimenpiteistä maksukorttien väärinkäytön ja pakkomyynnin torjumiseksi. Lisäksi direktiivissä kehotetaan jäsenvaltioita takaamaan, että on olemassa tehokkaat keinot viedä direktiivin noudattamiseen liittyvä asia oikeuteen tai hallinnolliseen käsittelyyn. Direktiivi oli pantava täytäntöön jäsenvaltioissa kesäkuuhun 2000 mennessä. Komissio antoi myös äskettäin puitepäätösehdotuksen tietojärjestelmiin kohdistuvista hyökkäyksistä(3). Ehdotukseen sisältyy säännöksiä, jotka lähentäisivät tietojärjestelmien luvatonta käyttöä ja niiden häirintää koskevaa rikoslainsäädäntöä. Jos kyseisen puitepäätöksen säännökset tulevat voimaan, sitä voitaisiin soveltaa tapauksessa, jossa epärehellinen palveluntarjoaja asentaa ohjelmistoja käyttäjän koneelle ilman käyttäjän lupaa. Ehdotusta käsitellään parhaillaan neuvostossa ja parlamentissa. Euroopan unionin tekemien aloitteiden lisäksi tietoverkkorikollisuutta käsittelevä yleissopimus saatiin valmiiksi marraskuussa 2001 Euroopan neuvostossa Strasbourgissa, ja se on nyt valmis allekirjoitettavaksi ja ratifioitavaksi. Komissio osallistui neuvotteluihin tarkkailijana. Yleissopimuksen on tähän asti allekirjoittanut 12 jäsenvaltiota, ja se tulee voimaan, kun vähintään viisi allekirjoittajamaata joista vähintään kolme on Euroopan neuvoston jäsenvaltioita on ratifioinut sen. Yleissopimus sisältää säännöksiä, jotka koskevat tietokoneiden käyttöön liittyviä petoksia. Komissio jatkaa tietoverkkorikollisuuden ja tietoverkkoturvallisuuden aktiivista seurantaa ja on valmis ehdottamaan uusia aloitteita, jos sellaisten katsotaan olevan tarpeen. (1) KOM(2000) 890 lopullinen. (2) EYVL L 144, 4.6.1997. (3) KOM(2002) 173 lopullinen.